CELEX: 52021PC0435
Language: hr
Date: 2021-07-30
Title: Prijedlog PROVEDBENE ODLUKE VIJEĆA o izmjeni Odluke 2009/791/EZ kojom se Njemačkoj odobrava nastavak primjene mjere kojom se odstupa od članka 168. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 30.7.2021.
            COM(2021) 435 final
            2021/0249(NLE)
            Prijedlog
            PROVEDBENE ODLUKE VIJEĆA 
            o izmjeni Odluke 2009/791/EZ kojom se Njemačkoj odobrava nastavak primjene mjere kojom se odstupa od članka 168. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”
                  1
               ), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 19. veljače 2021. Savezna Republika Njemačka (dalje u tekstu „Njemačka”) zatražila je odobrenje za nastavak primjene mjere kojom se odstupa od članaka 168. i 168.a Direktive o PDV-u kako bi se roba i usluge koje porezni obveznik više od 90 % upotrebljava u vlastite privatne svrhe ili one svojih zaposlenika, ili općenito u neposlovne svrhe ili za negospodarske aktivnosti, izuzeli od prava na odbitak poreza na dodanu vrijednost. Uz zahtjev je priloženo izvješće o primjeni te mjere u skladu s člankom 2. Provedbene odluke Vijeća 2009/791/EZ od 20. listopada 2009.
                  2
               , kako je izmijenjena Provedbenom odlukom Vijeća (EU) 2018/2060 od 20. prosinca 2018.
                  3
               
            
            
               U skladu s člankom 395. stavkom 2. Direktive o PDV-u Komisija je dopisima od 17. ožujka 2021. obavijestila ostale države članice o zahtjevu Njemačke. Komisija je dopisom od 18. ožujka 2021. obavijestila Njemačku da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Člankom 168. Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji robe i usluga koje se upotrebljavaju u svrhu njegovih oporezovanih transakcija. Člankom 168.a stavkom 1. Direktive o PDV-u propisuje se da se PDV povezan s troškovima nepokretne imovine koja je dio poslovne imovine poreznog obveznika i koja se upotrebljava u poslovne i u neposlovne svrhe može odbiti samo u onoj mjeri u kojoj se ta imovina upotrebljava za poslovanje tog poreznog obveznika. U skladu s člankom 168.a stavkom 2. Direktive o PDV-u države članice mogu taj propis primijeniti i kad je riječ o troškovima koji su povezani s drugom robom koja je dio poslovne imovine kako one odrede. Članak 168.a umetnut je u Direktivu o PDV-u Direktivom Vijeća 2009/162/EU od 22. prosinca 2009.
                     4
                   kako bi se odbitak ograničio na udio stvarnog korištenja u poslovne svrhe i na taj način učinkovitije primijenilo načelo prema kojem odbitak nastaje samo u mjeri u kojoj se predmetna roba i usluge koriste za potrebe poslovanja poreznog obveznika.
               
               
                  U skladu s člankom 395. Direktive o PDV-u države članice mogu primjenjivati mjere odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza ako im je Vijeće to odobrilo.
               
               
                  Njemačka je zatražila nastavak primjene mjere odstupanja od članaka 168. i 168.a Direktive o PDV-u kojom se u potpunosti isključuje pravo na odbitak PDV-a na robu i usluge koje porezni obveznik upotrebljava više od 90 % u privatne ili neposlovne svrhe, uključujući negospodarske aktivnosti.
               
               
                  Mjera odstupanja za Njemačku prvotno je bila odobrena Odlukom Vijeća 2000/186/EZ od 28. veljače 2000.
                     5
                   za razdoblje do 31. prosinca 2002., a odobrenje je zatim Odlukom Vijeća 2003/354/EZ od 13. svibnja 2003.
                     6
                   dodijeljeno za razdoblje do 30. lipnja 2004., Odlukom Vijeća 2004/817/EZ od 19. studenoga 2004.
                     7
                   za razdoblje do 31. prosinca 2009. i Provedbenom odlukom Vijeća 2009/791/EZ od 20. listopada 2009. za razdoblje do 31. prosinca 2012. Potonje je odobrenje zatim produljeno do 31. prosinca 2015. Provedbenom odlukom Vijeća 2012/705/EU od 13. studenoga 2012.
                     8
                  , do 31. prosinca 2018. Provedbenom odlukom Vijeća (EU) 2015/2428 od 10. prosinca 2015.
                     9
                   te do 31. prosinca 2021. Provedbenom odlukom Vijeća (EU) 2018/2060 od 20. prosinca 2018.
                     10
                  
               
               
                  Njemačka je u trenutačnom zahtjevu obavijestila Komisiju da se mjera odstupanja pokazala vrlo djelotvornom i da je njome znatno pojednostavnjena naplata PDV-a. Mjera ujedno pomaže u sprječavanju utaje i izbjegavanja poreza.
               
               
                  Razina upotrebe robe od barem 10 % u poslovne svrhe koja je uvjet za omogućavanje odbitka ulaznog PDV-a relativno je niska. Njemačka navodi da produljenje posebne mjere stoga neće negativno utjecati na ukupni prihod od PDV-a koji se naplaćuje u fazi konačne potrošnje pa stoga ne utječe negativno ni na vlastita sredstva Unije koja proizlaze iz PDV-a.
               
               
                  Njemačka tvrdi da se mjerom smanjuje administrativno opterećenje poreznih obveznika i poreznih uprava jer se omjer upotrebe te robe u poslovne i neposlovne svrhe ne mora pratiti niti prilagođavati pa stoga o tim promjenama ne treba voditi evidenciju. Ograničenje od 10 % ujedno odgovara i odredbama njemačkog zakonodavstva o porezu na dohodak u kojima je propisano da se roba koja se barem 10 % upotrebljava u poslovne svrhe može smatrati poslovnom imovinom.
               
            
            
               Odstupanja se obično odobravaju na ograničeno razdoblje kako bi se moglo ocijeniti je li posebna mjera prikladna i djelotvorna. U tom pogledu, na temelju informacija koje je dostavila Njemačka, Komisija razumije da je omjer 10 % / 90 % između upotrebe u poslovne i u neposlovne svrhe i dalje solidna osnova za izdvajanje transakcija za koje se poslovna upotreba može smatrati zanemarivom.  
            
            
               Stoga se navedenom posebnom mjerom olakšava posao poreznim upravama i poduzećima jer nema potrebe za praćenjem kasnije upotrebe robe i usluga na koje se u vrijeme njihove nabave primjenjivalo izuzeće od odbitaka, posebno u pogledu mogućeg oporezivanja upotrebe u privatne svrhe u skladu s člankom 16. ili 26. Direktive o PDV-u ili ispravaka odbitaka kako je propisano člancima od 184. do 192. te direktive. Stoga je primjereno produljiti mjeru odstupanja.
            
            
               Međutim, svako produljenje trebalo bi biti vremenski ograničeno kako bi se ocijenilo vrijede li još uvijek uvjeti na kojima se temelji odstupanje. Stoga se predlaže produljenje odstupanja do kraja 2024. uz to da Njemačka najkasnije do 31. ožujka 2024. dostavi, zajedno sa zahtjevom za produljenje, izvješće koje uključuje preispitivanje primijenjenog omjera između poslovne i neposlovne upotrebe na kojem se temelji izuzeće od odbitaka, za slučaj da se predviđa daljnje produljenje nakon 2024. 
            
            
               Budući da je Odluka Vijeća 2009/791/EZ od 20. listopada 2009. donesena prije donošenja Direktive Vijeća 2009/162/EU od 22. prosinca 2009., kojom je u Direktivu o PDV-u umetnut članak 168.a, njezin naslov ne upućuje na članak 168.a. Kako bi se uklonila ta nedosljednost između naslova i sadržaja Odluke Vijeća 2009/791/EZ, naslov Odluke Vijeća 2009/791/EZ trebalo bi stoga izmijeniti uključivanjem upućivanja na članak 168.a Direktive o PDV-u.
            
            
            
               •Dosljednost s postojećim odredbama politike u tom području
            
         
         
            
               Slična odstupanja u pogledu isključivanja PDV-a koji se mora platiti na robu i usluge od prava na odbitak PDV-a ako se predmetna roba i usluge upotrebljavaju više od 90 % u privatne svrhe poreznog obveznika ili njegovih zaposlenika ili, općenito, u neposlovne svrhe ili za negospodarske aktivnosti, odobrena su drugim državama članicama (Austriji
                  11
               , Nizozemskoj
                  12
               ). 
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određeni broj odredbi „u mirovanju” kojima se ograničava pravo na odbitak za porezne obveznike.
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     13
                   to je odstupanje primjereno primjenjivati do usklađenja tih pravila na razini EU-a.
               
               
                  Predložena mjera stoga je u skladu s važećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
               
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je pojednostavniti postupak naplate poreza i spriječiti određene oblike utaje ili izbjegavanja poreza. Prijedlogom se ne premašuje ono što je potrebno da bi se ispunio taj cilj.
               
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Njemačka i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
         
         
            
               •Procjena učinka
            
            
               
                  Prijedlog Provedbene odluke Vijeća osmišljen je za pojednostavnjivanje naplate PDV-a tako da Njemačkoj dopušta nastavak primjene mjere odstupanja kojom se omogućuje potpuno isključenje od prava na odbitak PDV-a na robu i usluge koje porezni obveznik više od 90 % upotrebljava u privatne ili neposlovne svrhe, uključujući negospodarske aktivnosti. Mjera se pokazala kao prikladno i djelotvorno sredstvo. 
               
               
                  Njemačka tvrdi da produljenje posebne mjere neće negativno utjecati na ukupni prihod od PDV-a koji se naplaćuje u fazi konačne potrošnje te stoga ne utječe negativno ni na vlastita sredstva Unije koja proizlaze iz PDV-a.
               
            
            
               4.UTJECAJ NA PRORAČUN
            
            
               Prijedlog neće negativno utjecati na proračun EU-a.
            
            
               5.DRUGI ELEMENTI
            
            
               Prijedlog je vremenski ograničenog trajanja i uključuje klauzulu o vremenskom ograničenju važenja do 31. prosinca 2024.
            
            
               2021/0249 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2009/791/EZ kojom se Njemačkoj odobrava nastavak primjene mjere kojom se odstupa od članka 168. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)Člancima 168. i 168.a Direktive 2006/112/EZ utvrđuje se pravo poreznih obveznika na odbitak poreza na dodanu vrijednost (PDV-a) obračunanog za robu i usluge koji su im isporučeni u svrhu njihovih oporezovanih transakcija. Njemačkoj je odobreno uvođenje mjere odstupanja namijenjene izuzimanju od prava na odbitak PDV-a robe i usluga koje porezni obveznik upotrebljava više od 90 % u privatne svrhe poreznog obveznika ili njegovih zaposlenika, ili općenito u neposlovne svrhe ili za negospodarske aktivnosti. 
            
            
               (2)Prvotno je Odlukom Vijeća 2000/186/EZ
                  15
                Njemačkoj odobreno uvođenje i primjena mjera odstupanja od članaka 6. i 17. Direktive Vijeća 77/388/EEZ
                  16
                do 31. prosinca 2002. Odlukom Vijeća 2003/354/EZ
                  17
                Njemačkoj je odobrena primjena mjere odstupanja od članka 17. Direktive 77/388/EEZ do 30. lipnja 2004. Zatim je Odlukom Vijeća 2004/817/EZ
                  18
                odobrenje produljeno do 31. prosinca 2009.
            
            
               (3)Odlukom Vijeća 2009/791/EZ
                  19
                Njemačkoj je odobren nastavak primjene mjere odstupanja od članka 168. Direktive 2006/112/EZ. Nakon uzastopnih produljenja to odobrenje istječe 31. prosinca 2021.
            
            
               (4)Članak 168.a umetnut je u Direktivu 2006/112/EZ Direktivom Vijeća 2009/162/EU
                  20
                od 22. prosinca 2009. kako bi se odbitak ograničio na udio stvarnog korištenja u poslovne svrhe i na taj način učinkovitije primijenilo načelo prema kojem odbitak nastaje samo u mjeri u kojoj se predmetna roba i usluge koriste za potrebe poslovanja poreznog obveznika. Naslov Odluke 2009/791/EZ stoga treba upućivati i na članak 168.a Direktive 2006/112/EZ. 
            
         
         
            
               (5)Dopisom od 19. veljače 2021. Njemačka je Komisiji podnijela zahtjev („zahtjev”) da se produlji odobrenje nastavka primjene mjere kojom se odstupa od članaka 168. i 168.a Direktive 2006/112/EZ kako bi se roba i usluge koje porezni obveznik više od 90 % upotrebljava u vlastite privatne svrhe ili one svojih zaposlenika, ili općenito u neposlovne svrhe ili za negospodarske aktivnosti, u potpunosti izuzeli od prava na odbitak PDV-a. Uz zahtjev je priloženo izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a u skladu s člankom 2. Odluke Vijeća 2009/791/EZ. 
            
            
               (6)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 17. ožujka 2021. ostale države članice obavijestila o zahtjevu Njemačke. Komisija je dopisom od 18. ožujka 2021. obavijestila Njemačku da ima sve informacije potrebne za razmatranje zahtjeva.
            
            
               (7)Njemačka tvrdi da se posebna mjera pokazala vrlo djelotvornom u pojednostavnjenju naplate PDV-a te sprječavanju utaje i izbjegavanja poreza. Mjerom se smanjuje administrativno opterećenje za poduzeća i za porezne uprave jer nema potrebe za praćenjem kasnije upotrebe roba i usluga na koje se u trenutku stjecanja primjenjivalo izuzeće od odbitka. Njemačkoj bi stoga trebalo odobriti nastavak primjene posebne mjere tijekom dodatnog ograničenog razdoblja do 31. prosinca 2024.
            
            
               (8)Ako Njemačka smatra da je potrebno produljenje mjere nakon 2024., trebala bi najkasnije do 31. ožujka 2024. Komisiji podnijeti zahtjev i izvješće o primjeni mjere koje bi trebalo sadržavati preispitivanje primijenjenog omjera. 
            
            
               (9)Mjera odstupanja neće negativno utjecati na vlastita sredstva Unije koja proizlaze iz PDV-a.
            
            
               (10)Odluku 2009/791/EZ trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Odluka 2009/791/EZ mijenja se kako slijedi:
            
            
               (1) naslov se zamjenjuje sljedećim:
            
            
               „Odluka Vijeća od 20. listopada 2009. kojom se Saveznoj Republici Njemačkoj odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost”;
            
            
               (2) članak 2. zamjenjuje se sljedećim:
            
            
               „Članak 2.
            
            
               Ova Odluka prestaje važiti 31. prosinca 2024.
            
            
               Svaki zahtjev za produljenje mjera odstupanja propisanih u ovoj Odluci dostavlja se Komisiji do 31. ožujka 2024.
            
            
               Uz takav zahtjev prilaže se izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a na temelju ove Odluke.”.
            
            
               Članak 2.
            
            
               Ova je Odluka upućena Saveznoj Republici Njemačkoj.
            
            
               Sastavljeno u Bruxellesu
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 283, 30.10.2009., str. 55.
               
               
                  
                     (3)
                  
                        SL L 329, 7.12.2018., str. 20.
               
               
                  
                     (4)
                  
                        Direktiva Vijeća 2009/162/EU od 22. prosinca 2009. o izmjeni pojedinih odredaba Direktive 2006/112/EZ o zajedničkom sustavu poreza na dodanu vrijednost, SL L 10, 15.1.2010., str. 14.–18.
               
               
                  
                     (5)
                  
                        SL L 59, 4.3.2000., str. 12.
               
               
                  
                     (6)
                  
                        SL L 123, 17.5.2003., str. 47.
               
               
                  
                     (7)
                  
                        SL L 357, 2.12.2004., str. 33.
               
               
                  
                     (8)
                  
                        SL L 319, 16.11.2012., str. 8.
               
               
                  
                     (9)
                  
                        SL L 334, 22.12.2015., str. 12.
               
               
                  
                     (10)
                  
                        SL L 329, 7.12.2018., str. 20.
               
               
                  
                     (11)
                  
                        Provedbena odluka Vijeća (EU) 2018/1487 od 2. listopada 2018. o izmjeni Provedbene odluke 2009/1013/EU kojom se Republici Austriji odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost, SL L 251, 5.10.2018., str. 33.–34.
               
               
                  
                     (12)
                  
                        Provedbena odluka Vijeća (EU) 2020/2189 od 18. prosinca 2020. kojom se Nizozemskoj odobrava uvođenje posebne mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost, SL L 434, 23.12.2020., str. 1.–2.
               
               
                  
                     (13)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014. (SL C 153, 21. 05. 2014., str. 3.) 
               
               
                  
                     (14)
                  
                        SL L 347, 11.12.2006., str. 1.
               
               
                  
                     (15)
                  
                        Odluka Vijeća 2000/186/EZ od 28. veljače 2000. kojom se Saveznoj Republici Njemačkoj odobrava uvođenje mjere kojom se odstupa od članaka 6. i 17. Šeste direktive 77/388/EEZ o usklađivanju zakonodavstava država članica o porezima na promet – zajednički sustav poreza na dodanu vrijednost: jedinstvena osnovica za određivanje poreza (SL L 59, 4.3.2000., str. 12.).
               
               
                  
                     (16)
                  
                        Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet – zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
               
               
                  
                     (17)
                  
                        Odluka Vijeća 2003/354/EZ od 13. svibnja 2003. kojom se Njemačkoj odobrava primjena mjere kojom se odstupa od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 123, 17.5.2003., str. 47.).
               
               
                  
                     (18)
                  
                        Odluka Vijeća 2004/817/EZ od 19. studenoga 2004. kojom se Njemačkoj odobrava primjena mjere kojom se odstupa od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 357, 2.12.2004., str. 33.).
               
               
                  
                     (19)
                  
                        Odluka Vijeća 2009/791/EZ od 20. listopada 2009. kojom se Saveznoj Republici Njemačkoj odobrava primjena mjere koja odstupa od članka 168. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 55.).
               
               
                  
                     (20)
                  
                        Direktiva Vijeća 2009/162/EU od 22. prosinca 2009. o izmjeni pojedinih odredaba Direktive 2006/112/EZ o zajedničkom sustavu poreza na dodanu vrijednost, SL L 10, 15.1.2010., str. 14.–18.